
__________________________________________________________

На основу члана 15. и члана 29. Одлуке о градским управама („Службени лист Града Сремска Митровица“, бр. 30/2020), члана 12. раздео 5 и члана 42. став 1.  алинеја 3 Одлуке о буџету Града Сремска Митровица за 2022. годину („Службени лист Града Сремска Митровица“, бр. 25/2021 и 12/2022), Програма за доделу буџетских средстава за превоз студената бр.401-940/2022-III од дана 21.10.2022.год. и Решења о расписивању јавног конкурса за доделу буџетских средстава за превоз студената бр.401-998/2022-XII, начелник Градске управе за образовање.  дана 26.10.2022.год.,  расписује:
КОНКУРС

ЗА ДОДЕЛУ БУЏЕТСКИХ СРЕДСТАВА ЗА ПРЕВОЗ СТУДЕНАТА

студентима са пребивалиштем на територији града Сремска Митровица

                    који свакодневно путују на релацији Сремска Митровица-Универзитетски

               центар  (на  територији  Републике Србије удаљености до 100км)  

I ОСНОВНИ УСЛОВИ КОЈЕ КАНДИДАТИ ТРЕБА ДА ИСПУЊАВАЈУ
Право на доделу средстава за превоз студената имају студенти који свакодневно путују на релацији Сремска Митровица-Универзитетски центар (на територији Републике Србије удаљености до 100км) и који:
· имају држављанство Републике Србије;

· имају пребивалиште на територији града Сремска Митровица најмање 6 (шест) месеци пре дана објављивања Конкурса;
· студенти који имају статус студента који се финансира из буџета Републике Србије;
· нису корисници услуга студентских домова, стипендија, кредита и других облика материјалне подршке  и
 -   који свакодневно путују на релацији Сремска Митровица-Универзитетски центар 

      (на територији Републике Србије удаљености до 100км).
II ДОСТАВЉАЊЕ ДОКУМЕНТАЦИЈЕ
· образац пријаве (налази се на сајту града Сремска Митровица  www.sremskamitrovica.rs);
· доказ о пребивалишту на територији града Сремска Митровица најмање 6 месеци пре дана расписивања Конкурса (очитана лична  карта, или уверење о пребивалишту);
· потврда факултета да похађају основне aкадемске студије на терет буџета Републике Србије, 
· изјава (лична изјава оверена код јавног бележника) да нису корисници стипендија, кредита и других облика материјалне подршке;
· уверење Центра студентских домова да нису корисници услуга студентских домовa;
· изјава да свакодневно путују на релацији Сремска Митровица-Универзитетски  центар на територији Републике Србије удаљености до 100км.

III РАЗМАТРАЊЕ ПРИЈАВА И УГОВОР
У року од 7 (седам) дана од дана завршетка Конкурса, Комисија је дужна да размотри сваку појединачну пријаву, достављену на предвиђеном обрасцу, са пратећом документацијом,  оцењујући испуњеност свих услова прописаних овим Програмом.  Након разматрања свих пријава,  Комисија начелнику Градске управе за образовање  доставља предлог ранг-листе.

  Предлог ранг-листе Градска управа за образовање објављује на интернет страници града Сремска Митровица www.sremskamitrovica.org.rs . Сваки студент, учесник конкурса, има право приговора у року од 8 (осам) дана од дана објављивања предлога ранг листе.

  Приговор се подноси Градском већу града Сремска Митровица, а преко Градске управе за образовање. Након истека рока за подношење приговора, у року од 3 (три) дана, Градска управа за  образовање сачињава листу студената који су поднели приговоре, и заједно са документацијом их доставља Градском већу. Градско веће је дужно да одлучи по приговору у року од  5 (пет) дана од дана достављања истих.

  Након што Градско веће одлучи по поднетом приговору, Комисија утврђује коначну ранг-листу и доставља је начелнику Градске управе.

  Коначна ранг-листа се објављује на званичној интернет страници града Сремска Митровица.
  На основу коначне ранг-листе Начелник градске управе доноси решење о додели накнаде за трошкове превоза и у истом одређује и проценат накнаде који се додељује сваком студенту.
   Комисија је дужна да у предлогу ранг-листе и коначној ранг-листи наведе и пријаве које су одбачене, јер нису благовремене и потпуне, као и пријаве које су одбијене јер подносилац пријаве не испуњава услове за доделу накнаде за трошкове превоза, као и разлоге за одбацивање, односно одбијање пријаве.
   Корисник средстава, коме је признато право на надокнаду трошкова превоза, закључује Уговор о додели буџетских средстава  града Сремска Митровица за превоз студената за школску 2022/2023 годину са Градском управом за образовање.

  По закључењу Уговора, корисник средстава је дужан да достави правдање о свакодневном путовању у виду студентске месечне аутобуске, или студентске месечне возне карте за превоз на име студента, која ће се достављати Градској управи најкасније до 5-ог  у текућем месецу за претходни месец.                                                                    
   Студенти не могу истовремено бити и корисници студентских стипендија/кредита и других облика материјалне подршке.

IV ВИСИНА НАКНАДЕ ЗА ПРЕВОЗ
  Проценат накнаде за превоз зависи од броја лица која испуњавају услове конкурса и висине средстава опредељених Одлуком о буџету Града Сремска Митровица за 2022. годину за ове намене.


V ПОДНОШЕЊЕ ПРИЈАВЕ
  Рок за пријављивање на конкурс је од  27. октобра до 04. новембра 2022. године. 

  Конкурсна документација достављена по истеку наведеног рока неће бити разматрана.
Пријаву, на предвиђеном обрасцу, са пратећом документацијом, студент доставља у горе наведеном року лично, предајом документације на пријемном шалтеру услужног центра  Града Сремска Митровица, или путем поште, на следећу адресу: 

Град Сремска Митровица

Градска управа за образовање

ул. Светог Димитрија бр. 13, 22000 Сремска Митровица

са назнаком „Јавни конкурс за доделу буџетских средстава за превоз студената“.
                                                                                                               Начелник ГУ за образовање


Зоран Ђурић    
